[pic] | COMISIA COMUNITĂŢILOR EUROPENE |

Bruxelles, 17.7.2008

COM(2008) 474 final

Propunere de

REGULAMENTUL CONSILIULUI

de extindere a taxei antidumping definitive impuse de Regulamentul (CE) nr. 2074/2004 asupra importurilor de mecanisme de îndosariat cu inele ușor modificate originare din Republica Populară Chineză și de încheiere a anchetei privind posibila eludare a măsurilor antidumping impuse de Regulamentul (CE) nr. 2074/2004 al Consiliului asupra importurilor de anumite mecanisme de îndosariat cu inele originare din Republica Populară Chineză prin intermediul importurilor de anumite mecanisme de îndosariat cu inele transportate din Thailanda, declarate originare din Thailanda sau nu.

(prezentată de Comisie)

EXPUNERE DE MOTIVE

1. Contextul propunerii

- Motivele și obiectivele propunerii

Prezenta propunere vizează punerea în aplicare a Regulamentului (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene, astfel cum a fost modificat ultima dată prin Regulamentul (CE) nr. 2117/2005 al Consiliului din 21 decembrie 2005 (denumit în continuare „regulamentul de bază”).

- Contextul general

Prezenta propunere este elaborată în contextul punerii in aplicare a regulamentului de bază și este rezultatul unei anchete care a fost efectuată în conformitate cu cerințele de fond și de procedură prevăzute de regulamentul de bază.

- Prevederi existente în domeniul propunerii

Regulamentul (CE) nr. 2074/2004 al Consiliului de instituire a unui drept antidumping definitiv la importurile de anumite mecanisme de îndosariat cu inele originare din Republica Populară Chineză (PRC).

- Coerența cu celelalte politici și obiective ale Uniunii

Nu se aplică.

2. Consultarea părților interesate și evaluarea impactului

- Consultarea părților interesate

Părților interesate vizate de procedură li s-a acordat deja posibilitatea de a-și apăra interesele în cadrul anchetei, în conformitate cu dispozițiile regulamentului de bază.

- Obținerea și utilizarea opiniilor experților

Nu au fost necesare opinii ale experților externi.

- Studiul de impact

Prezenta propunere este rezultatul punerii în aplicare a regulamentului de bază.

Regulamentul de bază nu prevede un studiu de impact general, dar conține o listă exhaustivă a condițiilor care trebuie evaluate.

3. Elementele juridice ale propunerii

- Rezumatul acțiunii propuse

În data de 6 decembrie 2007, Comisia a inițiat o anchetă privind posibila eludare a măsurilor antidumping impuse prin Regulamentul (CE) nr. 2074/2004 al Consiliului la importurile de anumite mecanisme de îndosariat cu inele originare din Republica Populară Chineză prin importuri de anumite mecanisme de îndosariat cu inele transportate din Thailanda, ușor modificate sau nu și declarate ca originare din Thailanda sau nu și prin importuri de anumite mecanisme de îndosariat cu inele ușor modificate originare din PRC și înregistrarea acestor importuri.

Ancheta a descoperit că în Thailanda există producție de mecanisme de îndosariat cu inele și că, potrivit Eurostat, acestea au reprezentat 100% din importurile comunitare din Thailanda. Prin urmare, s-a formulat concluzia că în perioada acoperită de anchetă nu s-au înregistrat transbordări de mecanisme de îndosariat cu inele via Thailanda și se propune încheierea operațiunii de anti-eludare în ceea ce privește Thailanda.

Însă ancheta a stabilit că anumite mecanisme de îndosariat cu inele originare din PRC fuseseră supuse unor ușoare modificări pentru a intra sub incidența codurilor vamale care, în mod normal, nu sunt supuse măsurilor. S-a stabilit, de asemenea, că modificările nu au afectat caracteristicile și destinația esențială a produsului vizat. Mai mult, s-a descoperit că s-a produs o schimbare în configurația schimburilor comerciale ca urmare a practicii de a modifica produsul vizat și că nu există altă justificare economică sau cauză suficientă pentru această schimbare decât impunerea taxei antidumping. În plus, s-a scos în evidență faptul că efectele corective ale respectivului drept erau subminate din punct de vedere al prețurilor și volumelor din cauza acestei practici și că s-au descoperit practici de dumping în raport cu valoarea normală stabilită anterior pentru produsul în cauză.

Prin urmare, se propune Consiliului adoptarea propunerii de Regulament anexate pentru a extinde taxele și asupra mecanismelor de îndosariat cu inele ușor modificate originare din RPC.

- Temei juridic

Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene, astfel cum a fost modificat prin Regulamentul (CE) nr. 2117/2005 din 21 decembrie 2005.

- Principiul subsidiarității

Propunerea se încadrează în competența exclusivă a Comunității. Prin urmare, principiul subsidiarității nu se aplică.

- Principiul proporționalității

Propunea respectă principiul proporționalității din următoarele motive.

Forma de acțiune este descrisă în regulamentul de bază menționat anterior și exclude orice decizie la nivel național. Prezentarea modalității în care sarcinile financiare și administrative ale Comunității, ale guvernelor naționale, ale autorităților regionale și locale, ale agenților economici și ale cetățenilor sunt minimizate, conform obiectivului propunerii, nu este necesară.

- Alegerea instrumentelor

Instrumentele propuse: regulament.

Alte mijloace nu ar fi adecvate, fiindcă regulamentul de bază nu prevede opțiuni alternative.

4. Implicații bugetare

Propunerea nu presupune implicații pentru bugetul Comunității.

Propunere de

REGULAMENTUL CONSILIULUI

de extindere a taxei antidumping definitive impuse de Regulamentul (CE) nr. 2074/2004 asupra importurilor de mecanisme de îndosariat cu inele ușor modificate originare din Republica Populară Chineză și de încheiere a anchetei privind posibila eludare a măsurilor antidumping impuse de Regulamentul (CE) nr. 2074/2004 al Consiliului asupra importurilor de anumite mecanisme de îndosariat cu inele originare din Republica Populară Chineză prin intermediul importurilor de anumite mecanisme de îndosariat cu inele transportate din Thailanda, declarate originare din Thailanda sau nu.

CONSILIUL UNIUNII EUROPENE,

având în vedere Tratatul de instituire a Comunității Economice Europene,

având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene,[1]

având în vedere propunerea prezentată de către Comisie după consultarea comitetului consultativ,

întrucât:

1. MOD DE LUCRU

1.1. Măsuri în vigoare

(1) Prin Regulamentul (CE) nr. 119/97[2] (regulamentul inițial), Consiliul a instituit taxe antidumping definitive eșalonate de la 32,5% până la 39,4% la importurile de anumite mecanisme de îndosariat cu inele originare din Republica Populară Chineză (PRC). Aceste tarife s-au aplicat mecanismelor de îndosariat altele decât cele cu 17 sau 23 de inele, în timp ce mecanismele de îndosariat cu 17 și 23 de inele au fost supuse unui drept egal cu diferența dintre prețul minim de import (PMI) de 325 EUR pe 1 000 bucăți și prețul net, franco la frontiera comunitară nevămuit atunci când cel din urmă era mai mic decât PMI.

(2) Prin Regulamentul (CE) nr. 2100/2000[3] Consiliul a modificat și a mărit taxele menționate anterior pentru anumite mecanisme de îndosariat, altele decât cele cu 17 și 23 de inele, în urma unei anchete desfășurate în baza articolului 12 din regulamentul de bază. Taxele modificate au fost eșalonate de la 51,2 % la 78,8%.

(3) În urma unei anchete de reexaminare în temeiul expirării măsurilor (ancheta de reexaminare) efectuată în conformitate cu articolul 11 alineatul (2) din regulamentul de bază, Consiliul, prin Regulamentul (CE) nr. 2074/2004,[4] a prelungit măsurile antidumping existente cu patru ani.

(4) La 1 iulie 2004, în urma unei anchete de eludare efectuată în baza articolului 13 din regulamentul de bază, măsurile au fost extinse asupra importurilor de anumite mecanisme de îndosariat cu inele transportate din Vietnam.[5]

(5) La 24 Decembrie 2004, prin Regulamentul (CE) nr. 2231/2004,[6] Comisia a încheiat o anchetă anti-eludare privind importurile de anumite mecanisme de îndosariat cu inele transportate din Thailanda, deoarece s-a descoperit că în Thailanda se produceau mecanisme de îndosariat cu inele, care reprezentau 100% din importurile comunitare din Thailanda în timpul perioadei acoperite de anchetă.

(6) La 12 ianuarie 2006, în urma anchetei de anti-eludare efectuate conform articolului 13 din regulamentul de bază, măsurile s-au extins asupra importurilor de anumite mecanisme de îndosariat cu inele transportate din Republica Democrată Populară Laos.[7]

(7) La 6 decembrie 2007, prin Regulamentul (CE) nr. 1434/2007[8] („regulamentul de deschidere”), Comisia a demarat o anchetă în baza articolului 13 alineatul (3) din regulamentul de bază privind posibila eludare a măsurilor antidumping impuse de Regulamentul (CE) nr. 2074/2004 al Consiliului la importurile de anumite mecanisme de îndosariat cu inele originare din RPC prin importuri de anumite mecanisme de îndosariat cu inele transportate din Thailanda, ușor modificate sau nu, și declarate ca fiind originare din Thailanda sau nu și prin importuri de anumite mecanisme de îndosariere cu inele ușor modificate originare din RPC și înregistrarea respectivelor importuri.

1.2. Cererea

(8) Ancheta anti-eludare s-a demarat pe baza unei cereri depuse de Ring Alliance Ringbucchtechnik GmbH, care conținea suficiente dovezi la prima vedere că măsurile antidumping sunt eludate printr-o ușoară modificare a produsului vizat, pentru ca acesta să intre sub incidența altor coduri vamale, care nu sunt în mod normal supuse măsurilor, și că modificarea nu afectează caracteristicile esențiale ale produsului vizat. Mai mult, cererea a conținut suficiente dovezi la prima vedere că măsurile antidumping sunt eludate prin transbordarea produsului vizat, ușor modificat sau nu, via Thailanda.

1.3. Produsul în cauză

(9) Produsul în cauză reprezintă, conform definiției din Regulamentul 2074/2004, anumite mecanisme de îndosariat cu inele, clasificate în prezent la codul NC ex 8305 10 00. Respectivele mecanisme de îndosariat cu inele se compun din două plăci dreptunghiulare sau sârmă din oțel, incluzând cel puțin patru semiinele din sârmă de oțel, totul fiind susținut de o placă de acoperire din oțel. Ele se deschid trăgând semiinelele sau cu ajutorul unui mic dispozitiv din oțel fixat pe mecanism.

1.4. Ancheta

(10) Comisia a anunțat în mod oficial autoritățile RPC și ale Thailandei, producătorii/exportatorii din Thailanda și RPC, precum și pe importatorii cunoscuți din Comunitate, despre demararea anchetei. Producătorilor/exportatorilor din Thailanda și RPC și importatorilor din Comunitate li s-au trimis chestionare. Părților interesate li s-a oferit posibilitatea de a-și exprima în scris punctele de vedere și de a solicita o audiere în termenul stabilit în regulamentul de deschidere.

(11) Un producător/exportator din Thailanda, producătorul exportator chinez asociat și societatea comercială mamă din Hong Kong au depus un răspuns complet la chestionar; la fel a făcut și un alt producător exportator chinez, împreună cu societatea comercială mamă din Hong Kong. La chestionar au răspuns și șase importatori din Comunitate. Comisia a efectuat vizite de verificare la fața locului la următoarele societăți:

- Thai Stationery Industry Co. Ltd., Thailanda ('TSI')

- Wah Hing Stationery Manufactory Limited, Hong Kong, (WHS)

- Wah Hing Stationery Manufactory Limited, Pan Yu Shi, Guangzhou, RPC,

- World Wide Stationery Manufacturing Co. Ltd., Hong Kong,

- Donghguan Humen Nanzha World Wide Stationery Manufacturing Co. Ltd., RPC.

1.5. Perioada de anchetă

(12) Ancheta a acoperit perioada cuprinsă între 1 octombrie 2006 și 30 septembrie 2007 (perioada de anchetă). Informațiile cu privire la perioada cuprinsă între 2004 și sfârșitul perioadei de anchetă au fost strânse în vederea cercetării modificării configurației schimburilor comerciale (perioada investigată).

2. REZULTATELE ANCHETEI

2.1. Mecanisme de îndosariat cu inele ușor modificate

2.1.1. Caracteristici esențiale:

(13) Ancheta a stabilit că unul dintre cei doi producători exportatori chinezi care au cooperat producea mecanisme de îndosariat cu inele ușor modificate. Modificarea consta în schimbarea formei dreptunghiulare a plăcilor, folosind plăci șamfrenate cu indentații și tăind material de pe marginile plăcilor, pentru a nu mai avea formă dreptunghiulară. A șamfrena înseamnă a tăia în placă un șănțuleț de forma unei coloane. Aceste tipuri de produs au fost identificate pe piața comunitară ca mecanisme de îndosariat cu inele "cu lamă vălurită".

(14) S-a stabilit, de asemenea, că respectiva modificare a produsului în cauză permite importatorilor comunitari să îl clasifice la codurile TARIC care nu sunt supuse măsurilor, în special la codul TARIC 8305 10 00 90 care a existat până la intrarea în vigoare a Regulamentului (CE) nr. 1434/2007 al Comisiei.

(15) Apoi s-a cercetat dacă modificarea menționată în considerentul (13) a modificat caracteristicile esențiale ale produsului respectiv. În acest sens, s-a descoperit că mecanismele de îndosariat ușor modificate diferă de plăci doar puțin, ca formă, dar acea modificare nu afectează caracteristicile esențiale ale produsului vizat. Într-adevăr, mecanismele de îndosariat cu inele ușor modificate continuă să fie alcătuite din două plăci incluzând cel puțin patru semiinele, susținute în continuare de o placă de acoperire din oțel. Și sistemele de deschidere rămân neschimbate, ambele produse putând fi deschise fie trăgând de semiinele, fie printr-un mecanism de deschidere.

(16) În plus, modificările suferite de plăci au fost minore, fiindcă altfel s-ar fi pus în pericol funcționarea corespunzătoare a mecanismelor de îndosariat cu inele ușor modificate în ceea ce privește tensiunea și forțele aderente.

(17) Se reamintește că pe piața comunitară există un număr mare de mecanisme de îndosariat cu inele, care variază în funcție de lățimea bazei, de tipul mecanismului, de numărul de inele, de sistemul de deschidere etc. Cu toate acestea, în anchetele anterioare toate aceste tipuri de mecanisme au fost considerate ca fiind un singur produs, deoarece s-a constatat că ele au aceleași caracteristici fizice și tehnice de bază și sunt în mare parte interschimbabile. Totodată, această minoră diferență de imagine a mecanismelor de îndosariat cu inele a fost considerată nefiind suficient de semnificativă pentru a asigura includerea într-o categorie de produse similare. Așadar, s-a considerat că toate mecanismele de îndosariat cu inele sunt unul și același produs, în sensul prezentei anchete.

(18) Pe baza celor amintite anterior, s-a concluzionat că produsele ușor modificate cu plăci șamfrenate trebuie să intre sub incidența definiției produsului vizat, deoarece modificarea amintită nu le-a afectat caracteristicile esențiale.

2.1.2. Modificarea configurației schimburilor comerciale

(19) Importurile comunitare de mecanisme de îndosariat cu inele ușor modificate au început în anul 2003, după deschiderea anchetei de reexaminare în temeiul expirării măsurilor aplicabile importurilor de mecanisme de îndosariat cu inele originare din RPC.

(20) Respectivul tip de mecanisme de îndosariat cu inele a fost conceput la cererea unui operator din Comunitate și, pe baza informațiilor aflate la dispoziția Comisiei, importurile au început în a doua jumătate a anului 2003. Nivelul importurilor identificate în cursul anchetei actuale sunt următoarele: 3,8 milioane bucăți sau aproximativ 234 tone în 2004, 2,7 milioane bucăți sau aproximativ 166 tone în 2005, 4,2 milioane bucăți sau aproximativ 262 tone în 2006 și 2,7 milioane bucăți sau 167 tone în perioada de anchetă (reprezentând 1% din consumul comunitar).

(21) În vederea celor anterior menționate, se consideră că s-a produs o modificare în configurația schimburilor comerciale cu mecanismele de îndosariat cu inele ușor modificate exportate de producătorul exportator chinez care a cooperat cu Comunitatea în perioada de anchetă.

2.1.3. Absența unei motivații suficiente sau a unei justificări economice

(22) După cum s-a precizat anterior, ancheta a demonstrat că modificările aduse produsului în cauză au fost minore. S-a descoperit totodată că materia primă care s-ar putea economisi prin șamfrenare este, oricum, neglijabilă (2%). În plus, orice economie la materia primă s-a compensat din plin cu costurile determinate de adaptarea utilajelor înainte de începerea procesului de producție a plăcilor șamfrenate.

(23) S-a descoperit, pe deasupra, ca toate vânzările de produs ușor modificat s-au efectuat doar în Comunitate și, în principiu, exclusiv către operatorul la cererea căruia au fost produse inițial. Aceasta înseamnă că mecanismele de îndosariat cu inele ușor modificate au, în esență, un singur cumpărător în întreaga lume.

(24) Pe deasupra, grupul de societăți de care aparține producătorul exportator chinez nu produce mecanisme de îndosariat cu inele și lamă vălurită în filiala lor din Thailanda. În acest sens, reprezentanții TSI au declarat că nu a existat cerere pentru acest tip, fiindcă mecanismele de îndosariat cu inele originare din Thailanda nu sunt supuse măsurilor antidumping.

(25) În lumina celor afirmate anterior, se poate formula concluzia că singura justificare economică a fost impunerea taxelor antidumping pentru modificarea configurației schimburilor comerciale dintre producătorul exportator chinez și Comunitate, ca rezultat al practicii de ușoară modificare a produsului în cauză.

2.1.4. Neutralizarea efectelor corective ale taxei în termeni de prețuri și/sau de cantități de produse similare

(26) În baza analizei fluxului comercial expuse anterior, s-a constatat că modificarea configurației importurilor comunitare are legătură cu existența măsurilor antidumping. În timp ce importurile mecanismelor de îndosariat cu inele ușor modificate au lipsit de pe piața comunitară înainte de impunerea măsurilor, același importuri au crescut la 234 tone în 2004, 166 de tone în 2005, 262 de tone în 2006 și 167 de tone în perioada de anchetă, reprezentând 1% din consumul comunitar.

(27) Ancheta a scos la iveală faptul că importurile de mecanisme de îndosariat cu inele ușor modificate din RPC s-au efectuat la prețuri sub prețul de export și cu mult sub valoarea normală stabilită în ancheta de reexaminare.

(28) Pe baza informațiilor anterioare, s-a formulat concluzia că modificarea fluxurilor comerciale, precum și prețul de export anormal de scăzut al produselor ușor modificate au neutralizat efectele corective ale măsurilor antidumping, atât în ceea ce privește cantitatea, cât și în ceea ce privește prețul produselor similare.

2.1.5. Elementele doveditoare ale dumpingului în funcție de valorile normale stabilite anterior pentru produsele similare sau identice

(29) Conform articolului 13 alineatul (1) din regulamentul de bază, s-a analizat dacă au existat dovezi de dumping față de valorile normale stabilite anterior pentru un produs similar. În acest sens, prețurile de export ale mecanismelor de îndosariat cu inele ușor modificate produse de producătorul exportator chinez în timpul perioadei de anchetă au fost comparate cu valorile normale stabilite în ancheta de reexaminare pentru tipuri de produse comparabile. În cadrul comparației, tipurile diferite de produs au fost determinate pe baza lățimii bazei, a tipului de mecanism, a numărului de inele, a sistemului de deschidere și a lungimii.

(30) Pentru a asigura o comparație corectă între valoarea normală și prețul de export, s-a ținut seama, sub formă de ajustări, de diferențele care afectau comparabilitatea prețurilor, în conformitate cu articolul 2 alineatul (10) din regulamentul de bază.

(31) În conformitate cu Articolele 2 alineatele (11) și (12) din regulamentul de bază, comparația dintre valoarea normală medie ponderată, astfel cum a fost stabilită în ancheta de reexaminare și prețul mediu ponderat de export stabilit în perioada de anchetă, exprimată ca procentaj din prețul cif la frontiera comunitară, fără plata taxei, a dezvăluit existența unui dumping peste pragul de minimis .

2.2. Presupusa transbordare via Thailanda

(32) TSI, singurul exportator de mecanisme de îndosariat cu inele în Thailanda, a fost creată în 1998, adică la un an după impunerea taxelor antidumping asupra anumitor mecanisme de îndosariat cu inele din RPC. Compania este o filială a WHS, o societate comercială cu sediul la Hong Kong care produce mecanisme de îndosariere cu inele și deține și fabrica de mecanisme de îndosariere cu inele din RPC. La fel ca și în ancheta anti-eludare anterioară, s-a stabilit că exporturile efectuate de societatea TSI către Comunitate în perioada de anchetă au reprezentat 100% din importurile comunitare din Thailanda, conform Eurostat. Pe baza acestor argumente și în absența unor dovezi contrare, s-a formulat concluzia că TSI a fost unicul exportator de mecanisme de îndosariat cu inele în Thailanda.

(33) Ancheta a arătat că în anii 2004, 2005 și 2006 și în perioada de anchetă TSI a produs mecanisme de îndosariat cu inele din principalele materii prime (adică role de tablă din oțel laminat și role de sârmă din oțel laminat). Pe deasupra, s-a constatat că materia primă importată de TSI era suficientă pentru a produce mecanismele de îndosariat cu inele exportate în Comunitate în timpul perioadei de anchetă, dar și în anii perioadei anchetate. Prin urmare, s-a concluzionat că TSI trebuie considerat producător autentic de anumite mecanisme de îndosariere cu inele. În aceste circumstanțe, s-a considerat că în perioada de anchetă nu a avut loc transbordarea de mecanisme de îndosariere cu inele via Thailanda.

(34) În plus, ancheta nu a dovedit că toate mecanismele de îndosariere cu inele ușor modificate au fost produse și exportate de TSI în Comunitate în timpul perioadei de anchetă.

(35) Pe baza constatărilor anterioare, se consideră, de asemenea, că societatea anchetată nu a îndeplinit criteriile stabilite în articolul 13 alineatul (2) din regulamentul de bază, deoarece TSI nu este o unitate de asamblare. Concluzia exprimată se bazează pe interpretarea articolului 13 alineatul (2), ca fiind lege specială pentru unitățile de asamblare.

3. MĂSURI

(36) În lumina constatărilor anterioare de eludare , în sensul articolului 13 alineatul (1) din regulamentul de bază, măsurile antidumping existente asupra importurilor de produse în cauză originare din RPC trebuie extinse și asupra mecanismelor de îndosariat cu inele ușor modificate originare din aceeași țară.

(37) În acest sens, definiția produsului vizat exprimată în articolul 1 din Regulamentul (CE) nr. 2074/2004 al Consiliului se va amenda ca atare, pentru ca măsurile să se extindă și asupra anumitor mecanisme de îndosariat cu inele ușor modificate.

(38) În baza articolelor 13 alineatul (3) și 14 alineatul (5) din regulamentul de bază, care prevăd că orice măsură extinsă se va aplica asupra importurilor înregistrate începând cu data înregistrării, taxa antidumping trebuie impusă tuturor importurilor de mecanisme de îndosariat cu inele alcătuite din două plăci sau sârme de oțel incluzând cel puțin patru semiinele din sârmă de oțel, totul fiind susținut de o placă de acoperire din oțel, care se deschid trăgând semiinelele sau cu ajutorul unui mic dispozitiv din oțel fixat pe mecanism, altele decât cele identificate deja în articolul 1 din Regulamentul (CE) 2074/2004 și clasificate la codul NC ec 8305 10 00 (coduri TARIC ex 8305 10 00 32 și ex 8305 10 00 39), intrate în Comunitate în baza înregistrării impuse de regulamentul de deschidere.

4. ÎNCHEIEREA ANCHETEI ÎMPOTRIVA THAILANDEI

(39) Având în vedere constatările referitoare la Thailanda, ancheta privind posibila eludare a măsurilor antidumping prin importuri de anumite mecanisme de îndosariere cu inele transportate din Thailanda trebuie încheiată.

5. DIVULGAREA CONCLUZIILOR

(40) Toate părțile implicate au fost informate cu privire la faptele și considerațiile esențiale care au dus la concluziile de mai sus și au fost invitate să își exprime observațiile: Nu a fost primită nici o observație care să determine modificarea concluziilor de mai sus.

ADOPTĂ PREZENTUL REGULAMENT:

Articolul 1

1. Articolul 1 alineatul (1) din Regulamentul (CE) nr. 2074/2004 al Consiliului se înlocuiește cu următorul text: „Se instituie o taxă antidumping definitivă la importurile de anumite mecanisme de îndosariat cu inele clasificate în prezent la codul NC ex 8305 10 00 originare din Republica Populară Chineză. În sensul prezentului regulament, mecanismele de îndosariat cu inele se compun din două plăci dreptunghiulare sau sârme de oțel, incluzând cel puțin patru semiinele din sârmă de oțel, totul fiind susținut de o placă de acoperire din oțel. Se deschid trăgând semiinelele sau cu ajutorul unui mic dispozitiv din oțel fixat pe mecanism.

2. La articolul 1, alineatul (2) litera (a) din Regulamentul (CE) nr. 2074/2004 al Consiliului, la textul dintre paranteze se adaugă codul TARIC „8305 10 00 35”.

3. La articolul 1, alineatul (2) litera (b) din Regulamentul (CE) nr. 2074/2004 al Consiliului, la textul dintre paranteze se adaugă codul TARIC "8305 10 00 34".

4. Taxa se va colecta la importurile înregistrate în conformitate cu articolul 2 din Regulamentul (CE) nr. 1434/2007 și cu articolele 13 alineatul (3) și 14 alineatul (5) din Regulamentul (CE) nr. 384/96 privind mecanismele de îndosariat cu inele alcătuite din două plăci sau sârme de oțel incluzând cel puțin patru semiinele din sârmă de oțel, totul fiind susținut de o placă de acoperire din oțel, care se deschid trăgând semiinelele sau cu ajutorul unui mic dispozitiv din oțel fixat pe mecanism, altele decât cele identificate deja în articolul 1 din Regulamentul (CE) 2074/2004 înainte de înlocuirea sa cu alineatul (1) și clasificate la codul NC ex 8305 10 00 (coduri TARIC aplicabile până la intrarea în vigoare a prezentului regulament:ex 8305 10 00 32 și ex 8305 10 00 39) și originare din Republica Populară Chineză.

Articolul 2

Ancheta demarată prin Regulamentul (CE) nr. 1434/2007 al Comisiei privind posibila eludare a măsurilor antidumping impuse de Regulamentul (CE) nr. 2074/2004 al Consiliului la importurile de anumite mecanisme de îndosariat cu inele originare din Republica Populară Chineză prin intermediul importurilor de anumite mecanisme de îndosariat cu inele transportate din Thailanda fie că sunt declarate originare din Thailanda, sau nu și de înregistrare a respectivelor importuri se încheie.

Articolul 3

Autoritățile vamale întrerup înregistrarea importurilor, stabilită în conformitate cu articolul 2 din Regulamentul (CE) nr. 1434/2007 al Comisiei.

Articolul 4

Prezentul regulament intră în vigoare în ziua următoare datei publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu

Președintele

[1] JO L 56, 6.3.1996, p.1, Regulament modificat ultima dată prin Regulamentul (CE) nr. 2117/2005 al Consiliului (JO L 340, 23.12.2005, p. 17). („regulamentul de bază”), în special articolul 13.

[2] JO L 22, 24.1.1997, p. 1.

[3] JO L 250, 5.10.2000, p.1.,

[4] JO L 359, 4.12.2004, p. 11.

[5] Regulamentul (CEE) nr. 1208/2004 al Consiliului (JO L 232, 1.7.2004, p. 1)

[6] JO L 379, 24.12.2004, p. 68.

[7] Regulamentul (CE) nr. 33/2006 al Consiliului (JO L 7, 12.1.2006, p. 1)

[8] JO L 320, 6.12.2007, p. 23.